Secretarul de stat al SUA, Antony Blinken a anunțat miercuri, 29 mai, la Chișinău, un nou sprijin financiar de 50 de milioane de dolari pentru Republica Moldova.
SUA va oferi acest ajutor pentru sprijinirea reformelor în justiție și alte domenii în Republica Moldova, dar și pentru combaterea dezinformării și altor manifestări ale „războiului hibrid” purtat de Rusia.
„Din februarie 2022, SUA a alocat 774 de milioane de dolari pentru a consolida instituțiile din Republica Moldova și a contracara acțiunile Rusiei. Vrem să ajutăm R. Moldova în contracararea atacurilor cibernetice prin sprijinirea unei noi academii (…). De asemenea, vrem să vă sprijinim să curățați sistemul judiciar. Vom lucra împreună cu Congresul pentru a oferi 50 de milioane de dolari suplimentar pentru a avansa aceste eforturi. Aceasta va consolida capacitatea R. Moldova de a rezista interferențelor rusești, de a organiza alegeri libere, corecte, de a continua parcursul spre UE și de a crea mai multe oportunități în domeniul economic. Dorim să conlucrăm pentru a asigura economia și securitatea energetică”, a declarat Antony Blinken, aflat în vizită la Chișinău.
Totodată, oficialul american și-a exprimat „admirația” pentru conducerea Maiei Sandu în Republica Moldova și a lăudat progresele făcute în ultima vreme la Chișinău.
„Acest angajament pentru democrație, pentru ca toți cetățenii să-și decidă propriul viitor este puternic aici. Și asta în pofida unei campanii de intimidare, de interferența rusească, răspândirea dezinformării, utilizarea corupției, fabricarea de proteste antiguvernamentale. Vedem o reziliență extraordinară din partea conducerii R. Moldova și, în special, din partea poporului ei”, a punctat Blinken.
El a mulțumit din nou pentru ajutorul pe care cetățenii Republicii Moldova l-au acordat refugiaților ucraineni, subliniind că „chiar sunteți un stat mic cu inimă mare”,
„Cred că toți cetățenii R. Moldova sunt conștienți de faptul că ceea ce se întâmplă în Ucraina este important nu numai pentru Ucraina, dar și pentru R. Moldova, Estul Europei și dincolo de ea. Pentru că noi știm că, dacă permitem acestei agresiuni împotriva Ucrainei să continue, aceste atacuri agresive se vor vedea și în alte locuri, nu se vor opri în Ucraina”, a menționat secretarul de stat al SUA.
De asemenea, Antony Blinken a anunțat că autoritățile de la Chișinău și Washington vor încheia în curând negocierile pentru un nou sediu al Ambasadei SUA în R. Moldova, ceea ce va reprezenta „un nou simbol al relațiilor noastre și va oferi o bază pentru aprofundarea acestora”.
La rândul său, Maia Sandu, președintele Republicii Moldova, a mulțumit pentru „sprijinul constant” acordat de SUA. „Republica Moldova apreciază profund acest sprijin constant și prietenia de durată a Statelor Unite. Susținerea poporului american înseamnă beneficii concrete pentru cetățenii R. Moldova – securitate energetică, linii electrice care ne conectează la rețeaua europeană, ajutor la plata facturilor, modernizarea agriculturii și creșterea exporturilor, dezvoltarea industriei vinicole, modernizarea grădinițelor, creșterea potențialului nostru turistic. Împreună cu prieteni precum Statele Unite, R. Moldova va reuși să construiască un viitor liber, în pace, unde fiecare cetățean are șansa unei vieți împlinite”, a subliniat șefa statului.
Menționăm că secretarul de stat al SUA, Antony Blinken, a întreprins miercuri o vizită la Chișinău, înainte de a merge la Praga, unde va participa la reuniunea ministerială NATO. Aceasta este a doua vizită a oficialului american în Republica Moldova de la începutul războiului pornit de Rusia în Ucraina.